বাংলাদেশ থেকে জলপথে সুন্দরবন দিয়ে বাংলায় অনুপ্রবেশের চেষ্টা?

ওয়েব ডেস্ক: এখনও অশান্ত বাংলাদেশ (Bangladesh)। তাই সীমান্ত দিয়ে অনুপ্রবেশের (Infiltration) একটা আশঙ্কা যেন রয়েই গিয়েছে। তাই ভারত-বাংলাদেশ আন্তর্জাতিক সীমান্তে (India-Bangladesh Border) অনুপ্রবেশজনিত সমস্যার মোকাবিলা করতে সুন্দরবন পরিদর্শন করলেন বর্ডার সিকিউরিটি ফোর্সের (BSF) ডিজি দলজিৎ সিং চৌধুরি (Daljit Singh Chaudhary)। শুক্রবার তিনি সাউথ বেঙ্গল ফ্রন্টিয়ারে সীমান্ত নিরাপত্তা কাঠামো পরিদর্শন করেন।

সীমান্তে বিভিন্নরকমের অপরাধ নিয়ন্ত্রণ এবং অনুপ্রবেশ আটকানোর জন্য নেওয়া বিভিন্ন পদক্ষেপের প্রতি বিশেষ গুরুত্ব দেন বিএসএফ প্রধান। তিনি আধুনিক প্রযুক্তির মাধ্যমে সীমান্ত নিরাপত্তা আরও জোরদার করার নির্দেশ দেন। পাশাপাশি সুন্দরবনের জলপথ সীমান্তে নিরাপত্তা আরও জোরদার করার নির্দেশ দেন ডিজি। তাঁর উদ্বেগ, জলপথে জঙ্গি অনুপ্রবেশ ঘটতে পারে।

আরও পড়ুন: লস্কর সুপ্রিমো হাফিজ সঈদের নিরাপত্তা বাড়াল পাকিস্তান

এদিন সুন্দরবন পরিদর্শনের সময় ডেপুটি জেনারেল দলজিৎ সিং চৌধুরির সঙ্গে ছিলেন বিএসএফ ইস্টার্ন কমান্ডের অতিরিক্ত ডিজি রবি গান্ধী, সাউথ বেঙ্গল ফ্রন্টিয়ারের আইজি কর্নি সিং শেখাওয়াত এবং অন্যান্য উচ্চপদস্থ কর্মকর্তারা।

সুন্দরবনের সীমান্ত লাগোয়া এলাকায় চ্যালেঞ্জিং পরিস্থিতির মাঝেও যেভাবে বিএসএফ-এর জওয়ানরা অনুপ্রবেশ আটকাচ্ছেন, তার ভূয়সী প্রশংসা করেন ডিজি চৌধুরি। এছাড়াও ডেপুটি জেনারেল সীমান্তে মোতায়েন জওয়ানদের শৃঙ্খলা, নিষ্ঠা ও সতর্কতার প্রশংসা করে বলেন, কঠিন পরিস্থিতিতেও তাঁদের সাহস ও দায়িত্ববোধ সত্যিই প্রশংসনীয়। তিনি আরও বলেন, “প্রত্যেক জওয়ান দেশের নিরাপত্তার অটল প্রহরী। তাঁদের অটুট নিষ্ঠা ও সতর্কতা গোটা দেশের গর্ব।”

দেখুন আরও খবর: